TKT เชื่อปีนี้มีกำไรหลังผ่านช่วงโตโยต้าเปลี่ยนโมเดล
TKT คาดทั้งปีมีกำไรหลังผ่านช่วงลูกค้าเปลี่ยนโมเดล ได้ออร์เดอร์ฟอร์ดเพิ่ม จัดงบลงทุนปีนี้ 40-50 ล้านบาท
11 มิ.ย. 2558

นายจุมพล เตชะไกรศรี ผู้ช่วยกรรมการผู้จัดการ บริษัท ทีกรุงไทยอุตสาหกรรม จำกัด (มหาชฯ) หรือ TKT เปิดเผยถึงผลการดำเนินงานไตรมาส 2/58 จะยังขาดทุน แต่ขาดทุนลดลงจากไตรมาส 1/58 ที่ขาดทุนอยู่ที่ 4.74 ล้านบาท ซึ่งการเปลี่ยนโมเดลรถของโตโยต้า ทำให้มีการเปลี่ยนแบบชิ้นส่วนที่บริษัทรับจ้างผลิต ส่งผลต่อการใช้กำลังการผลิตของบริษัท และผลกระทบต่อยอดขายของบริษัท ขณะที่ช่วงไตรมาส 2/58 การเปลี่ยนโมเดลดังกล่าวได้ผ่านพ้นไปแล้ว
อย่างไรก็ตาม บริษัทมั่นใจว่าผลการดำเนินงานปีนี้จะยังมีกำไร แม้ครึ่งปีแรกจะยังขาดทุน แต่จะกลับมาฟื้นตัวขึ้นในครึ่งปีหลัง เนื่องจากสัดส่วนการผลิตชิ้นส่วนรถยนต์ให้กับฟอร์ดจะเพิ่มขึ้นเป็น 10% จากปัจจุบันอยู่ที่ 3% ซึ่งแม้ยอดขายจะไม่มากเท่ากับโตโยต้า แต่ให้อัตรากำไร (มาร์จิ้น) ดีกว่า อีกทั้งบริษัทยังได้งานผลิตชิ้นส่วนเครื่องใช้ไฟฟ้าของแคนนอน ซึ่งให้มาร์จิ้นดีเช่นกัน
ทั้งนี้ บริษัทประเมินกำไรขั้นต้นในปีนี้จะอยู่ใกล้เคียงกับปีก่อนที่ 12.66% และในปี 59 อัตรากำไรสุทธิของบริษัทจะมีโอกาสปรับเพิ่มขึ้นอีก 1-2% จากการรับรู้รายได้ผลิตชิ้นส่วนรถยนต์ให้กับฟอร์ดและผลิตชิ้นส่วนเครื่องใช้ไฟฟ้าให้กับแคนนอนเต็มที่ตลอดทั้งปี
สำหรับรายได้ในปีนี้บริษัทคาดว่าจะต่ำกว่าเป้าหมายที่ตั้งเป้าเติบโต 10% จากปีก่อนที่มีรายได้อยู่ที่ 1.62 พันล้านบาท เนื่องจากบริษัทประเมินยอดผลิตรถยนต์ในปีนี้จะต่ำกว่าเป้าหมายที่ระดับ 2 ล้านคัน เนื่องจากปัจจุบันสถานการณ์ยอดขายรถยนต์ในประเทศยังไม่ฟื้นตัวกลับขึ้นมาดีมากนัก เพระเศรษฐกิจในประเทศชะลอตัว
ด้านงบลงทุนในปีนี้บริษัทตั้งไว้ที่ 40-50 ล้านบาท สำหรับการลงทุนในการปรับปรุงซอฟแวร์ใหม่ การเพิ่มประสิทธิภาพของเครื่องจักร และการก่อสร้างบูธพ่นสีเพื่อรองรับการผลิตชิ้นส่วนรถยนต์ให้กับฟอร์ด ซึ่งในส่วนนี้จะใช้เงินลงทุนอยุ่ที่ 15-20 ล้านบาท